**Občinski svetniki so prisluhnili glasu mladih**

**Ajdovščina, 6. december 2012**. Predsednica Mladinskega sveta Ajdovščina, Helena Harej je na 22. seji občinskega sveta predstavila Strategijo za mlade v občini Ajdovščina 2013-2018, katere namen je strukturirano vsebinsko in finančno začrtati delovanje Občine na področju mladine, spodbujati in vzpostavljati kontinuiran dialog med mladimi in Občino ter vzpostaviti dolgoročno sistemsko podporno okolje za razvoj mladinske politike in mladinske dejavnosti v Občini Ajdovščina.

Strategija, ki jo je Mladinski svet Ajdovščina pripravil v sodelovanju z Občino Ajdovščina, prestavlja skrbno, predvsem pa strokovno dobro izveden projekt, ki temelji na analizi želja mladih v Občini Ajdovščina in aktualnega stanja na področju mladih v občini ter potrjuje dobro, čeprav včasih razburkano sodelovanje med dvema pomembnima lokalnima akterjema na področju mladih v občini.

Ukrepi za mlade, ki bodo v naslednjih letih zaživeli v občini Ajdovščina, segajo v področja izobraževanja, zaposlovanja, stanovanjske problematike mladih, mobilnosti, prostega časa, športa in družbeno-kulturnih dejavnosti, mladinskega organiziranja ter informiranja mladih. *»Izpostavila bi predvsem ukrepe s področja izobraževanja mladih, med katerimi velja posebno pozornost nameniti podeljevanju občinskih štipendij za nadarjene dijake in študente ter dijake in študente lokalno pomembnih ali deficitarnih poklicev ter ukrepe s področja razvoja podjetništva in podjetnosti mladih, v okviru katerih bo tudi ajdovska občina bogatejša za mladinski podjetniški inkubator,«* razlaga Harejeva*.* Tudi stanovanjska problematika ni bila prezrta. Strategija namreč med drugim predvideva pripravo analize za preučitev možnosti vzpostavitve stanovanjskih kooperativ v občini.

Čeprav ajdovski župan Marjan Poljšak v strategiji pogreša revolucionarno noto, ne moremo mimo dejstva, da gre za pomemben dokument, ki sistematično ureja področje mladih v občini:

*»Strategija za mlade je dobra. Gre za rezultat intenzivnega dela in skrbnih raziskav na področju mladih v občini in, kar je še posebej pomembno, predstavlja želje in vizije mladih Ajdovcev, katerih glas je sedaj slišan. Ne-nazadnje pa je strategija rezultat dobrega sodelovanja med mladimi in občino, ki dodatno poglablja navezo, ki so jo mladi Ajdovci sklenili z občino pri nastanku Mladinskega centra in hotela Hiša mladih,«* nadaljuje Harejeva. O t.i. revolucionarnosti strategije priča tudi dejstvo, da gre za prvo tako obsežno, predvsem pa skrbno izdelano lokalno strategijo za mlade v Sloveniji. Kot je omenil Tadej Beočanin, občinski svetnik liste SD, se je s sorodno strategijo za mlade do danes lahko ponašala le občina Velenje, dodelanost ajdovske Strategije za mlade pa Ajdovščino ponovno postavlja na sam državni vrh dobrih praks s področja lokalnih mladinskih politik. *»Mladinski svet Ajdovščina si zasluži pohvalo za dobro opravljeno delo. Strategija, ki smo jo obravnavali, je ena prvih tovrstnih strategij za mlade v Sloveniji, kar Ajdovščino dodatno utrjuje med najbolj mladim prijaznimi občinami. Posebej sem zadovoljen z novimi ukrepi, sploh štipendijami, mladinskim podjetniškim inkubatorjem, mladinskim informativnim servisom in drugimi, ki ob kvalitetnih družbeno kulturnih dejavnostih v občini mladim zagotavljajo takšne pogoje, da bo zmanjšano njihovo odseljevanje, tako v večja slovenska mesta kot v tujino. Čas, v katerem živimo, je kljub splošno finančni krizi posebej primeren za vlaganje v mladino. Verjamem, da bodo vsi ukrepi realizirani v obdobju trajanja strategije in si želim, da bi tudi druga področja, sploh gospodarstvo, dobila razvojno naravnane strategije, ki bi bile pripravljene v sodelovanju med ključnimi deležniki in občino,«* je svojo naklonjenost strategiji izrazil Beočanin.

O usodi strategije bodo svetniki dokončno odločali na januarski seji občinskega sveta. Glede na pohvale, ki jih je bila strategija deležna na predstavitvi, na kateri je svojo podporo strategiji izrazil tudi predsednik odbora za družbene zadeve, g. Anton Žagar, lahko upamo na svetlo prihodnost strategije za mlade v občini Ajdovščina in boljše čase za ajdovsko mladino.

*Mladinski svet Ajdovščina*